
Nr.301, datë 1.4.2008

Për licencimin e agjencisë së administrimit kolektiv të së drejtës së autorit në fushën e kinematografisë dhe të veprave të tjera audiovizuale “FMAA”

Duke marrë parasysh dokumentet e mëposhtme, bashkëlidhur:
1. kërkesën dhe dosjen me dokumentacionin e agjencisë “FMAA”;
2. propozimin e Zyrës Shqiptare për të Drejtën e Autorit, nr.163, prot., datë 7.3.2008, për licencimin e kësaj agjencie në fushën e kinematografisë dhe të veprave të tjera të audiovizualit, për të ushtruar dhe mbrojtur të drejtat e autorëve krijues, regjisorë dhe skenaristë;
3. shkresën nr.1775/1, datë 17.3.2008 të Drejtorisë së Arteve dhe Letrave, mbi ligjshmërinë e kërkesës dhe dosjes,
konstatoj se, në përmbushje të detyrimeve ligjore që burojnë nga ligji nr.9380, datë 28.4.2005 “Për të drejtat e autorit dhe të drejtat e tjera të lidhura me të”, është kompetencë e ministrit miratimi i dhënies së licencës së kësaj agjencie në fushën e kinematografisë.
Për sa më sipër, në mbështetje të nenit 102, pika 4 të Kushtetutës, të nenit 124, pika 1 të Kodit të Procedurave Administrative dhe të neneve 108, pika 1, dhe 109, pika 2 dhe 3 të ligjit nr.9380, datë 28.4.2005 “Për të drejtat e autorit dhe të drejtat e tjera të lidhura me të”,

Urdhëroj:

1. Licencimin e Agjencisë së Administrimit Kolektiv të së Drejtës së Autorit “FMAA” në fushën e kinematografisë dhe të veprave të tjera të audiovizualit, për të ushtruar dhe mbrojtur të drejtat e autorëve krijues, regjisorë dhe skenaristë.
2. Muzika e kësaj fushe të ushtrohet dhe të mbrohet nga “Albautor”, agjencia për muzikën dhe regjistrimet mekanike të saj.
3. Afati i licencës është tre vjet nga hyrja në fuqi e këtij urdhri.
4. Urdhri i ministrit nr.66, datë 30.3.2004 revokohet.
Ky urdhër hyn në fuqi pas botimit në Fletoren Zyrtare.

Ministri i Turizmit, Kulturës, Rinisë 
dhe Sporteve
Ylli Pango

